  Туспуктэм: Удмуртиысь тӧролэн но кивалтэтлэн пресс-службазы Майя Бывальцева Удмуртиысь покчи классъёсын дышетскись 42 пиналъёс удмурт кылын тодос но эскерон ужъёсъя «Тыро-пыдо» конференциын асьэлэсь ужъёссэс возьматӥзы. Йылпумъян ужрад 22-тӥ шуркынмонэ Кузебай Герд нимо йӧскалык гимназиын ортчиз. Со сярысь элькунысь Калыкъёслэн эшъяськон юртсылэн пресс-службаез ивортӥз. Пиналъёс куинь ӧръёсъя ужъёс быдэстыны быгатӥзы – шаертодон, адями но дунне, инкуазь. Тросэзгес нырысетӥ ӧрез бырйизы: дышетскисьёс вордскем гуртъёссылэн, улосчиоссылэн, выжыоссылэн улон-вылонзы сярысь тодӥзы. Озьы ик ошмес вулэсь ӟечлыксэ, мамонтлэсь лыоссэ эскеризы, будосъёсты чаклазы. Ужъёсын тодматон удмурт кылын мынӥз. Ас ӧръёсазы вормизы: - Ксения Глазкова, пӧртэм гуртъёслэсь Быдӟымнунал йылолъёссэс эскерон ужен (Алнаш ёрос); - Николай Вахрушев, гурткечлэн пайдаез сярысь ужен (Шаркан ёрос); - Ульяна Евдокимова, суредасьлэн Семён Виноградовлэн творчествоез сярысь ужен (Алнаш ёрос); - Валенсия Абрамова, семьяысь вашкала ужкагазъёсты эскерон ужен (Алнаш ёрос). Туэ конференци кыкетӥзэ ортчиз. Кылем арын коронавирусъя сюбегатонъёсын валче заочной амалэн ужъёсты кутӥзы. « Табере пыриськисьёсын пумиськыны быгатӥмы. Таӵе ужрадъёслэн кулэлыксы сярысь верано ке, элькунын бадӟым классъёсын дышетсиксьёс понна удмурт кылын тодосъя конфенциос вань. Поки классъёсын дышетскисьёслэн но сыӵе конкурсъёсы пырискемзы потэ вал, соин ик ми сое радъям. Шоретӥ классъёслэн но кулэяськонзы вань вылэм » Елена Миннигараева, «Удмурт нылкышно кенеш» огазеяськонлэн тӧроез Гимназиын пиналъёс понна зэос праздник радъязы. Соос понна «Чебеляй» но «Крезь куара» ансамбльёс концерт возьматӥзы. Конференциез «Удмурт нылкышно кенеш» Удмуртиысь йӧскалык политикая министерство но филармиония юрттэмен ортчытӥз. Тегъёс: Удмуртия пиналъёс удмурткыл  